钦定古今图书集成/明伦汇编/闺媛典/第350卷 > 《纂文》 > 《赵武灵王惠后》
## 钦定古今图书集成/明伦汇编/闺媛典/第350卷 > 《纂文》 > 《赵武灵王惠后》

按《史记赵世家》：“武灵王十六年，王梦见处女鼓琴而
歌诗曰：‘美人荧荧兮，颜若苕之荣。命乎命乎，曾无我
嬴’。异日，王饮酒乐，数言所梦，想见其状。吴广闻之，因
夫人而内其女娃嬴孟姚也。孟姚甚有宠于王，是为
惠后。”

按刘向《列女传》：“赵灵，吴女号孟姚，吴广之女，赵武灵
王之后也。初，武灵王娶韩王女为夫人，生子章，立以
为后。章为太子，尝梦见处女鼓瑟而歌曰：‘美人荧荧
兮，颜若苕之荣。命兮命兮，逢天时而生，曾莫我嬴嬴。
异日王饮酒乐，数言所梦，想见其人。吴广闻之，乃因
后而入其女孟姚，甚有色焉，王爱幸之，不能离。数年’”
生子何，孟姚数言后有淫意，太子无慈孝之行，王乃
废后与太子，而立孟姚为惠后。以何为王，是为惠文
王。武灵王自号主父，封章于代，号安阳君。四年，朝群
臣。安阳君来朝，主父从旁观窥群臣宗室，见章累然
也，屈于弟，心怜之。是时惠后死久恩衰，乃欲分赵而
王章于代。计未决而辍主父游沙丘宫，章以其徒作
乱。李兑乃起四邑之兵击章，章走主父，主父开之，兑
因围主父宫。既杀章，乃相与谋曰：“以章围主父，即解
兵，吾属夷矣。”乃遂围主父。主父欲出不得，又不得食，
乃探雀𪃟而食之，三月馀，遂饿死沙丘宫。《诗》曰：“流言
以对，寇攘式内。”言不善之内出也。